Title: ประกาศกระทรวงการคลัง เรื่อง การยกเว้นอากรและลดอัตราอากรศุลกากรสำหรับของที่มีถิ่นกำเนิดจากออสเตรเลีย

ประกาศกระทรวงการคลัง

ประกาศกระทรวงการคลัง
เรื่อง
การยกเว้นอากรและลดอัตราอากรศุลกากรสำหรับของที่มีถิ่นกำเนิดจากออสเตรเลีย[๑]

เพื่อปฏิบัติตามข้อผูกพันตามความตกลงการค้าเสรีไทย -
ออสเตรเลีย (Thailand - Australia Free Trade Agreement)
และข้อผูกพันตามพิธีสารว่าด้วยการนำพิกัดศุลกากรฮาร์โมไนซ์อาเซียนมาใช้
อาศัยอำนาจตามความในมาตรา ๑๔ แห่งพระราชกำหนดพิกัดอัตราศุลกากร พ.ศ. ๒๕๓๐
ซึ่งแก้ไขเพิ่มเติมโดยพระราชบัญญัติแก้ไขเพิ่มเติมพระราชกำหนดพิกัดอัตราศุลกากร
พ.ศ. ๒๕๓๐
(ฉบับที่ ๘) พ.ศ. ๒๕๕๗
รัฐมนตรีว่าการกระทรวงการคลังโดยความเห็นชอบของคณะรัฐมนตรีออกประกาศไว้ ดังต่อไปนี้

ข้อ
๑  ให้ยกเลิกประกาศกระทรวงการคลัง
เรื่อง การยกเว้นอากรและลดอัตราอากรศุลกากรสำหรับของที่มีถิ่นกำเนิดจากออสเตรเลีย
ลงวันที่ ๖ มกราคม พ.ศ. ๒๕๕๕

ข้อ
๒  ให้ยกเว้นอากรและลดอัตราอากรสำหรับของในภาค
๒ แห่งพิกัดอัตราศุลกากรท้ายพระราชกำหนดพิกัดอัตราศุลกากร พ.ศ. ๒๕๓๐
ซึ่งแก้ไขเพิ่มเติมโดยพระราชกำหนดพิกัดอัตราศุลกากร (ฉบับที่ ๖) พ.ศ. ๒๕๕๙
ที่มีถิ่นกำเนิดจากออสเตรเลีย ตามบัญชีอัตราอากร ๑ บัญชีอัตราอากร ๒ บัญชีอัตราอากร
๓ และบัญชีอัตราอากร ๔ ท้ายประกาศนี้

ข้อ
๓  การยกเว้นอากรและลดอัตราอากรตามข้อ
๒ ให้เป็นไปตามหลักเกณฑ์และเงื่อนไข ดังต่อไปนี้
(๑)
ของตามบัญชีอัตราอากร ๑ และของตามบัญชีอัตราอากร ๒
ให้ผู้นำของเข้าแสดงหนังสือรับรองถิ่นกำเนิดสินค้าที่ออกตามกฎว่าด้วยถิ่นกำเนิดสินค้าตามความตกลงการค้าเสรีไทย
- ออสเตรเลีย
(๒)
ของตามบัญชีอัตราอากร ๓
(ก)
ของที่มีหนังสือรับรองการแสดงการได้รับสิทธิชำระภาษีตามความตกลงการค้าเสรีไทย -
ออสเตรเลีย
สำหรับภาษีในโควตาที่ออกโดยกรมการค้าต่างประเทศหรือหน่วยงานที่ได้รับมอบหมายให้ยกเว้นและลดอัตราอากรตามบัญชีอัตราอากร
๓ หากอัตราอากรตามบัญชีอัตราอากร ๓ สูงกว่าอัตราอากรในโควตาที่เรียกเก็บตามข้อผูกพันภายใต้ความตกลงองค์การการค้าโลก
ให้ยกเว้นหรือลดลงเหลือเท่ากับอัตราอากรในโควตาที่เรียกเก็บตามข้อผูกพันดังกล่าว
(ข)
ของที่มีหนังสือรับรองการแสดงการได้รับสิทธิชำระภาษีตามความตกลงการค้าเสรีไทย -
ออสเตรเลีย สำหรับภาษีนอกโควตาที่ออกโดยกรมการค้าต่างประเทศ
กระทรวงพาณิชย์หรือหน่วยงานที่ได้รับมอบหมาย
ให้ลดอัตราอากรลงเหลือร้อยละเก้าสิบของอัตราอากรนอกโควตาที่เรียกเก็บตามข้อผูกพันภายใต้ความตกลงองค์การการค้าโลก
(ค)
ผู้นำของเข้าต้องแสดงหนังสือรับรองถิ่นกำเนิดสินค้าที่ออกตามกฎว่าด้วยถิ่นกำเนิดสินค้าตามความตกลงการค้าเสรีไทย
- ออสเตรเลีย
(๓)
ของตามบัญชีอัตราอากร ๔
(ก)
ในแต่ละปี
ของที่ได้รับยกเว้นอากรและลดอัตราอากรต้องมีปริมาณการนำเข้ารวมกันไม่เกินบัญชีปริมาณการนำเข้าท้ายประกาศนี้
(ข)
ปริมาณการนำเข้าตามที่กำหนดในบัญชีปริมาณการนำเข้าท้ายประกาศนี้ให้รวมถึงการนำของเข้าจากออสเตรเลียทั้งหมด
เว้นแต่ของที่เสียอากรตามอัตราปกติหรืออัตราที่เรียกเก็บตามข้อผูกพันภายใต้ความตกลงองค์การการค้าโลกและมิได้ขอใช้สิทธิการคืนอากร
(ค)
หากผู้นำของเข้าสามารถพิสูจน์ได้ว่าของที่นำเข้าได้ส่งออกจากออสเตรเลียมายังราชอาณาจักรไทยก่อนหรือในวันที่มีการนำเข้าครบตามจำนวนที่กำหนดไว้สำหรับปีปฏิทินใด
ให้เสียอากรตามบัญชีอัตราอากร ๔ ในปีปฏิทินนั้น
โดยให้ถือว่าของที่เกินปริมาณดังกล่าวเป็นการใช้ปริมาณการนำเข้าของของนั้นในปีถัดไป
(ง)
ของที่นำเข้าเกินกว่าปริมาณตามที่กำหนดในบัญชีปริมาณการนำเข้าท้ายประกาศนี้ให้เสียอากรในอัตราฐานตามบัญชีอัตราอากร
๔ หรืออัตราปกติ แล้วแต่อัตราใดจะต่ำกว่า
(จ)
ผู้นำของเข้าต้องแสดงหนังสือรับรองถิ่นกำเนิดสินค้าที่ออกตามกฎว่าด้วยถิ่นกำเนิดสินค้าตามความตกลงการค้าเสรีไทย
- ออสเตรเลีย
(๔)
ในกรณีที่ผู้นำของเข้าไม่สามารถแสดงหนังสือรับรองถิ่นกำเนิดสินค้า
ก่อนนำของออกจากอารักขาของศุลกากร
แต่ผู้นำของเข้าประสงค์จะขอใช้สิทธิพิเศษทางภาษีศุลกากรในการขอยกเว้นอากรหรือลดอัตราอากรศุลกากร
ให้ผู้นำของเข้าชำระค่าภาษีอากรอัตราปกติไปก่อนและแจ้งความจำนงว่าประสงค์จะขอคืนค่าอากรในภายหลัง

ข้อ
๔  ผู้นำของเข้าต้องปฏิบัติตามระเบียบพิธีการที่กรมศุลกากรกำหนด

ข้อ ๕  ในกรณีที่มีประกาศกระทรวงการคลังที่ออกตามความในมาตรา
๑๒ แห่งพระราชกำหนดพิกัดอัตราศุลกากร พ.ศ. ๒๕๓๐
ให้เรียกเก็บอากรพิเศษเพิ่มขึ้นสำหรับของใด
หากของนั้นได้รับยกเว้นอากรหรือลดอัตราอากรตามข้อ ๒
มิให้เรียกเก็บอากรพิเศษเพิ่มขึ้นสำหรับของดังกล่าว

ข้อ
๖  ประกาศนี้ให้ใช้บังคับตั้งแต่วันที่ ๑
มกราคม พ.ศ. ๒๕๖๐ เป็นต้นไป

ประกาศ ณ วันที่ ๓๐
ธันวาคม พ.ศ. ๒๕๕๙
วิสุทธิ์  ศรีสุพรรณ
รัฐมนตรีช่วยว่าการฯ
รักษาราชการแทน
รัฐมนตรีว่าการกระทรวงการคลัง

[เอกสารแนบท้าย]

๑. บัญชีอัตราอากร ๑
ท้ายประกาศกระทรวงการคลัง เรื่อง การยกเว้นอากรและลดอัตราอากรศุลกากรสำหรับของที่มีถิ่นกำเนิดจากออสเตรเลีย ลงวันที่ ๓๐
ธันวาคม พ.ศ. ๒๕๕๙ ภาค ๒ พิกัดอัตราอากรขาเข้า

(ดูข้อมูลจากภาพกฎหมาย)

ชนิกา/ปริยานุช/จัดทำ
๙ มกราคม ๒๕๖๐

[๑] ราชกิจจานุเบกษา
เล่ม ๑๓๓/ตอนพิเศษ ๓๑๖ ง/หน้า ๗๑/๓๐ ธันวาคม ๒๕๕๙